Majstrovstvá sveta v cestnej cyklistike 2013 – individuálna časovka mužov

Individuálna časovka mužov na majstrovstvách sveta v cestnej cyklistike 2013 bola jedna z dvanástich súťaží majstrovstiev sveta v cestnej cyklistike 2013. Zlatú medailu získal suverénne dvojnásobný majster sveta v tejto disciplíne Nemec Tony Martin, striebornú olympijský víťaz Angličan Bradley Wiggins a bronz štvornásobný majster sveta a olympijský víťaz Švajčiar Fabian Cancellara. Jediný slovenský zástupca v 77-člennom štartovom poli Matej Jurčo obsadil 47. miesto s odstupom vyše šiestich minút za víťazom.

Priebeh pretekov

Trať individuálnej časovky mužov bola rovinatá, bez technických úsekov a mala dĺžku 57,9 km. Štart bol v meste Montecatini Terme, cieľ na Nelson Mandela Forum vo Florencii. Pretekov sa malo zúčastniť 79 pretekárov, dvaja reprezentanti Ugandy však nenastúpili na štart. Prognózy pred štartom favorizovali najmä Tonyho Martina, Bradleyho Wigginsa, Fabiana Cancellaru a Taylora Phinneyho. Nemec Tony Martin bol víťaz individuálnej časovky mužov na posledných dvoch majstrovstvách sveta 2011 a 2012. Na olympiáde v Londýne 2012 skončil druhý za Bradley Wigginsom. V aktuálnej sezóne 2013 zvíťazil vo všetkých časovkách v ktorých nastúpil s výnimkou Vuelty, kde ho porazil Fabian Cancellara. Výsledky pretekov tieto prognózy potvrdili. Tony Martin  absolvoval trať za 1:05:36,65 h a zvíťazil absolútne suverénne s výrazným náskokom viac ako 46 sekúnd. Napínavý súboj zviedli Bradley Wiggins a Fabian Cancellara o striebornú medailu. Úspešnejší bol Bradley Wiggins, ktorý porazil štvornásobného svetového šampióna Fabiana Cancellaru iba o 2,25 s. Ďalší pretekári skončili s výraznejším odstupom. Jediný slovenský zástupca v 77-člennom štartovom poli Matej Jurčo obsadil 47. miesto s odstupom vyše šiestich minút za víťazom. Pôvodne mal štartovať aj aktuálne najlepší slovenský časovkár Peter Velits, ale napokon sa rozhodol šetriť sily na nedeľňajšie elitné preteky jednotlivcov.

Konečné poradie 

 NnŠ: nenastúpil na štart

Referencie

Externé odkazy 
 Oficiálna stránka MS  
 MS na stránke Medzinárodnej cyklistickej únie (UCI)  
 Competitions Guide 

Majstrovstvá sveta v cestnej cyklistike 2013